利蘭Lynx

利蘭Lynx係英國利蘭製造嘅一款後置引擎單層巴士，1984年亮相。

設計 
利蘭Lynx同佢取代嘅利蘭National一樣係縱置式後置引擎設計，不過底盤同埋車身可以分開，唔再係利蘭National嗰種一體化設計。利蘭喺1990年推出Lynx II，最明顯轉變係佢個車嘴部分零零舍舍凸咗出嚟。

佢初時可以配利蘭TL11H、吉拿6HLXB或吉拿6HLXCT引擎，冇耐之後亦可以配康明斯L10H引擎，有啲後期嘅車就配富豪THD102引擎。而波箱方面，初時係配利蘭Hydracyclic，後來俾ZF Ecomat取代咗。

喺英國本土賣嘅利蘭Lynx都係配原廠車身，得少部分出口版係配第啲車身。

訂單 
利蘭喺1984至1985年間出咗6架利蘭Lynx樣辦車，之後開始大量生產。絕大部分利蘭Lynx都係喺英國本土賣出，其中West Midlands買咗256架，係買得最多利蘭Lynx嘅公司。另外有幾架去咗澳洲，1989年初有一架配亞歷山大PS車身嘅利蘭Lynx以試車身份加入新加坡巴士公司，後來俾新加坡巴士公司買咗，但就冇加訂。

停產 
利蘭巴士喺1988年俾富豪收購之後，富豪曾經計畫將利蘭Lynx作全球銷售同埋提供更多Lynx底盤畀第啲車身廠嵌車身。不過喺利蘭巴士生產持續不景氣之下，利蘭Lynx卒之喺1992年停產，俾新嘅富豪B10B取代。

利蘭Lynx嘅總產量大概係1,060架。

之前嘅利蘭Lynx 
利蘭曾經出過兩款Lynx貨車，一款喺1930、1940年代出，另一款喺1960、1970年代出。

巴士型號